Tábor

**Tábor** () on kaupunki Etelä-Böömin läänissä Tšekin tasavallassa. Vuonna 2021 kaupungissa asui 33 360 asukasta.

## Maantiede
Tábor sijaitsee Etelä-Böömin läänin pohjoisosassa ja Táborin piirikunnassa. Tšekin pääkaupunki Praha sijaitsee Táborista katsottuna 90 kilometriä pohjoiseen, České Budějovice 60 kilometriä etelään ja Písek 45 kilometriä länteen. Vuosien saatossa Tábor on kasvanut yhteen läheisten Sezimovo Ústín ja Planá nad Lužnicín kaupunkien kanssa. Yhdessä nämä kolme kaupunkia muodostavat Táborin agglomeraation.

Tábor sijaitsee Táborin ylängöllä, joka sijaitsee Třeboňin altaan ja Vlašimin ylängön rajalla. Alueen maisemalle on tyypillistä vuorottelevat, lajistoltaan monipuoliset metsäalueet sekä pienikokoiset vesistöt. Noin puolet kaupungin pinta-alasta on lähinnä pelloista muodostuvaa maatalousmaata, mutta myös metsät ovat yleisiä. Perinteisen kaupunki- ja teollisuusalueiden rinnalle Táboriin on viime vuosikymmeninä rakennettu paljon omakotialueita. 

Táborin alueen maaperä on pääasiassa hapanta ruskomaata. Korkeimmilla alueilla maaperä on savista ja kosteaa, kun jokilaaksoissa esiintyy myös podsolia. Metsätyypeistä Táborin alueella yleisin on lehtipuumetsä, joissa kasvaa erityisesti tammia, koivuja ja pihlajia. Nykyään samoihin metsiin on istutettu myös mäntyjä. Lužnice-joen lähtettyvillä kasvaa niittyjä ja leppämetsiä. Táborin pelloilla kasvatetaan muun muassa erilajisia viljoja, juuri- sekä palkokasveja. Monokulttuuriviljelyn suosio on vuosien saatossa johtanut maaperän laadun heikkenemiseen. 

Itse Táborin keskusta sijaitsee noin 450 metrin korkeudessa merenpinnasta. Kaupungin korkein kohta on Hýlačkan kukkulalla, joka sijaitsee noin 525 metriä merenpinnan yläpuolella. Matalin kohta taas sijaitsee Lužnicessa 384 metriä merenpinnan yläpuolella. 

### Vesistöt
Tábor sijaitsee Lužnice-joen valuma-alueella. Joki saapuu kaupungin keskustaan etelästä, jossa kaartuu lounaaseen kohti Bechyněä. Tämän jälkeen joki laskee Vltavaan. Vuosisatojen kuluessa Lužnice ja sen sivujoet ovat luoneet Táborin alueelle syviä laaksoja. 

Merkittävä vesistö on aivan Táborin historiallisen keskustan tuntumassa sijaitseva Jordán. Se sijaitsee keskustan koillispuolella, josta sen vesi laskee Košínskyn puroa pitkin Lužniceen. Vuonna 1492 valmistunut järvi on Keski-Euroopan vanhin tekojärvi. Nykyään se on varattu pääasiassa virkistys- ja kalastuskäyttöön. Jordán on suojeltu vuodesta 1992 alkaen ja 2010-luvulla sitä on kunnostettu.

### Ilmasto
Etelä-Böömin ilmasto kuuluu Keski-Euroopan väli-ilmastoon, jolle on tyypillistä sään vaihtelevaisuus. Táborin alue sijaitsee yhdessä alueen kylmimmistä kohdista.

Táborissa vallitsee Köppenin ilmastoluokituksen mukaan lauhkea (Dfb) ilmasto. Kesän keskilämpötila on 18,1 astetta, ja vuoden lämpimin kuukausi on heinäkuu. Kylmin kuukausi on puolestaan tammikuu, jolloin keskilämpötila on –1,5 astetta. Heinäkuu on myös sateisin kuukausi, jolloin keskimääräinen sademäärä yltää noin 96 millimetriin. Vähiten sataa helmikuussa, jolloin sadetta kertyy keskimäärin noin 43 millimetriä. Keskimääräinen vuotuinen sadanta on noin 771 millimetriä. Vuosittain sadepäiviä on keskimäärin 108, joista eniten on heinäkuussa ja vähiten helmikuussa.

## Historia

### Ensimmäiset asukkaat ja Hradištěn perustaminen

Táborista on löydetty todisteita Hallstattin kulttuurin ihmisten toiminnasta alueella. Tämän jälkeen se jäi käytännössä asumattomaksi moneksi vuosisadaksi.

Ennen nykyisen Táborin kaupungin perustamista samalla paikalla oli sijainnut pienempi, nimellä Hradiště (suom. linnavuori) tunnettu asutuskeskus, joka oli perustettu noin vuonna 1270. Se kuitenkin tuhoutui paikallisen Vítkovcien aatelissuvun ja Böömin kuningas Ottokar II Přemyslin välisen konfliktin seurauksena vain noin vuosikymmen myöhemmin. Hradiště pysyi tämän jälkeen luultavasti asumattomana, sillä aikalaislähteissä ei mainita sen maiden omistajaa ennen vuotta 1370, jolloin se oli palautunut Vítkovicien omistukseen. Hradištěn linnasta on tähän päivään saakka säilynyt ainoastaan Kotnovin torni.

### Kaupungin perustaminen ja hussilaissodat
Tšekkiläinen uskonpuhdistaja Jan Hus oli poltettu roviolla vuonna 1415 katolisen kirkon tuomitsemana kerettiläisenä. Husin seuraajat pysyivät hänen opeillleen uskollisina, ja Böömin poliittisen tilanteen kärjistyttyä osa heistä päätti ryhtyä kapinaan Böömin kuningasta ja katolista kirkkoa vastaan. Kun hussilaisia ei päästetty palaamaan läheiseen Sezimovo Ústín kaupunkiin Konstanzin kirkolliskokouksen jälkeen, he valloittivat kaupungin helmikuussa 1420. Tasaisella maalla sijainneen Ústin puolustaminen todettiin kuitenkin liian vaikeaksi, joten hussilaiset valloittivat pian Hradištěn linnan, jonne he siirsivät Ústísta kaiken hyödylliseksi katsotun. Maaliskuussa Ústi poltettiin maan tasalle, ja Hradištěssa sijainneen munkkiluostarin asukkaat karkoitettiin. Uutta kaupunkia alettiin kutsua nimellä *Hradiště hory Tábor* (’Taborinvuoren linnavuori’) Raamatussa mainitun Taborinvuoren mukaan.

Táborin luonne muotoutui alkaneiden hussilaissotien ja kaupunkiin muuttaneiden uskovaisten myötä hyvin uskonnolliseksi sekä sotilaalliseksi. Ústin hussilaiset hankkivat kaupungin parhaat paikat taloilleen, mutta seuraavien vuosien aikana he saivat naapureikseen uskonsisaruksiaan noin 200 kylästä ympäri Böömiä ja Määriä. Vaikka aluksi Táborin rakennukset noudattivat ajalleen tyypillistä kaupunkisuunnittelua, johti nopea väestönkasvu siihen, että sen taloja rakennettiin paitsi keskustorilta ulospäin myös kaupungin muureilta sisäänpäin. Tämä näkyi varhaisen Táborin katujen epäjärjestelmällisyytenä, mutta toisaalta kaupungin puolustukset olivat ajalleen hyvin kehittyneitä. Vuoteen 1440 mennessä Táborissa oli noin 600 rakennusta reilun 17,4 hehtaarin alueella.

Historiansa alkuaikoina taboriitit kävivät useita voitokkaita taisteluita ympäri Böömiä ja muuta Eurooppaa. Vaikka heidän päähuomionsa kohdistui kuningas Sigismundia ja tämän ristiretkeläisarmeijoita vastaan käytyihin taisteluihin, niin uskonnolliset erimielisyydet johtivat konflikteihin myös muun muassa Prahan maltillisempia hussilaisia vastaan. Taboriitit tapasivat olla muita hussilaisia jyrkempiä kannoissaan, ja heidän joukkoihinsa kuului monia tärkeitä hussilaisten sotilasjohtajia, kuten Jan Žižka ja Prokop Holý. Iältään nuoren kaupungin hallinto kehittyi nopeasti ajalleen hyvin demokraattiseksi. Vaaleilla valittu kaupunginvaltuusto hoiti Táborin ja sen hallinnoimien alueiden asioita yhdessä sotilasasioista vastanneen hetmanin sekä vaikutusvaltaisen papiston kanssa.

### Rauhan aika
Vuosien sodankäynnin jälkeen Tábor teki vuonna 1436 Sigismundin kanssa rauhan, jossa se sai kuninkaallisen kaupungin oikeudet vastineeksi vannomastaan uskollisuudenvalasta. Täysin normaalit suhteet Böömin kuninkaaseen alkoivat kuitenkin vasta vuonna 1452, kun kaupunki antautui Yrjö Poděbradin armeijalle. Tuolloin kaupungissa asui noin 3 000 aikuisikäistä asukasta. Vieraillessaan kaupungissa italialainen diplomaatti Enea Silvio Piccolominin kiinnitti huomiota koko väestön korkeaan koulutustasoon sekä talojen arvokkaaseen sisustukseen, joka oli luultavasti peräisin menneiltä sotaretkiltä. Itse kaupungin rakennuskanta oli Piccolominin mukaan varsin yksinkertaista. Hussilaissotien aikakautta seurasi voimakas kehitys, jolloin Táborin historiallinen keskusta sai pitkälti nykyisen muotonsa. Näihin aikoihin rakennettiin muun muassa kaupungin raatihuone sekä Herran kirkastumisen kirkko Táborin vuorella. Keskustaan lähjeisyyteen rakennettu Jordánin tekojärvi vastasi kaupungin kaivojen vähyyden muodostamaan ongelmaan. Juomaveden nostamisesta kaupungin muurien ylitse vastasi 32 metriä pitkä pumppujärjestelmä, joka toimi pitkälti alkuperäisessä muodossaan aina 1800-luvun lopulle saakka. Vuosien 1532 ja 1559 tulipalojen jälkeen kaupungin vanhat puutalot uudelleenrakennettiin kivestä.

### Muutos katoliseksi kaupungiksi
Táborin asukkaat säilyttivät hussilaisen uskonsa pitkään. Tämä näkyi muun muassa vuonna 1547, kun he kieltäytyivät antamasta kuningas Ferdinand I:lle sotilaallista apua hänen Saksan luterilaisia vastaan käymissä taisteluissaan. Tästä kostoksi kuningas takavarikoi suuren osan kaupungin omistamista maa-alueista. Kolmikymmenvuotisen sodan alettua Táborin joukot liittyivät tšekkiläisten protestanttisten säätyjen kapinaan. Kapinallisten Valkeavuoren taistelussa kokeman tappion jälkeen Tábor piiritettiin, ja kun avun todettiin olevan liian kaukana, kaupunki antautui. Tänä aikana Táborin rakennukset kokivat kovia paitsi Hapsburgien armeijan tykkitulessa, niin myös antautumista seuranneessa ryöstelyssä. Kaupungin asukkaat käännytettiin katolilaisuuteen. Sodan loppupuolella Arvid Wittenbergin johtama Ruotsin armeija ryösti Táborin 1648. Valtausta seurasi yli vuoden kestänyt miehitys, jonka aikana Tábor koki jälleen ankaraan ryöstelyä. Vielä kymmenen vuotta sodan päättymisen jälkeen Táborin 379 talosta 165 oli asumattomia.

Tábor vallattiin toistaiseksi viimeisen kerran Itävallan perimyssodan aikana, kun Preussin joukot miehittivät kaupungin lokakuussa 1744. Itävallan armeija onnitui kuitenkin ajamaan valloittajat pois nopealla vastahyökkäyksellä. Sodan jälkeen Tábor ylennettiin piirikuntansa pääkaupungiksi 1750. Kaupunki koki uuden kukoistuskautensa vasta 1800-luvun toisella puoliskolla, kun se kasvoi paitsi taloudellisesti, niin myös kulttuurillisesti. Táborin hussilaisella historialla oli suuri merkitys tšekkien kansallinen heräämisessä. Suuri merkitys Táborin kasvulle oli Prahan ja Liszin yhdistänyt rautatie, joka valmistui 1871. Kaupunki laajeni uuden rautatieaseman ympärille, joka oltiin sijoitettu melko kauas keskustasta. Myös muita Táborin läheisyydessä sijainneita itsenäisiä kyliä liitettiin osaksi kasvavaa kaupunkia. Toisaalta moni kehitystä haitannut hussilaisaikainen rakennus purettiin uusien talojen ja liikenteen tieltä.

### 1900-luvulta nykypäivään
Tábor liittyi osaksi itsenäistä Tšekkoslovakian tasavaltaa vuonna 1918. Sotien välisenä aikana sen infrastruktuuri kehittyi voimakkaasti, ja siitä tuli yksi ensimmäisen tasavallan moderneimmista kaupungeista. Tässä sitä auttoi pormestari Václav Soumarin aktiivisuus. Lužnicen ylittänyt silta valmistui 1935 ja kaupunkiin siirrettiin tykistörykmentti. Sen kasarmialuetta käytettiin toisen maailmansodan aikana Gestapon teloituskenttänä. Muuten kaupunki säilyi sodan suurimmilta vaurioilta. Keskustan vuonna 1891 valmistunut synagoga purettiin 1977 liian korkeisiin korjauskustannuksiin vedoten.

## Asuntokanta
Suurin osa Táborin noin 5&nbsp;000 asuinrakennuksesta on omakotitaloja. Kerrostaloja on 810, joissa sijaitsee myös suurin osa kaupungin asunnoista. Táborin asunnoista 89&nbsp;% oli asuttuja vuonna 2023. 2000-luvulla kaupunkiin on rakennettu noin sata uutta asuntoa vuosittain, mikä yhdessä väestön hienoisen laskun kanssa on parantanut sen asukkaiden elinoloja.

Táborin asuntokanta on iältään melko nuorta. Noin puolet rakennuksista on rakennettu ennen vuotta 1971. Kerrostaloja rakennettiin erityisesti 1970- ja 1980-luvuilla, kun taas omakotitalojen rakentaminen on jakautunut tasaisemmin eri vuosikymmenille.

## Kaupungin tunnukset
Táborin kilven muotoinen vaakuna on taustaväriltään kultainen. Sen alaosassa on kuvattuna kaksi valkoista tornia, joita yhdistää toisiinsa goottilaisella portilla varustettu muuri. Tornien yläpuolella sijaitsee musta kaksipäinen kotka, jonka päissä on keltaiset diadeemit. Kotkan rinnassa on historiallinen Böömin vaakuna.

Táborin kaupungin lippu on jaettu vaakatasossa kahtia. Ylempi puoli on väriltään tummanpunainen ja alempi musta. Lipun keskellä sijaitsee Böömin kaksihäntäinen leijona, jonka päässä on kultainen kruunu. Leijona pitää etutassuissaan keltaista ehtoollismaljaa, jonka yläpuolella on valkoinen öylätti, minkä sisällä on musta kreikkalainen risti. Lipun on suunnitellut paikallinen graafikko ja taidemaalari Petr Brátka. 

## Hallinto
Tábor on samannimisen laajennetun toimivallan kunnan pääkapunki, johon kuuluu sen lisäksi suuri osa koillista Etelä-Böömiä. Se on myös kunta, jolla on laajennettu toimivalta sekä valtuutettu kunnanvirasto.

### Alueellinen jako

Tábor on jaettu 15 kaupunginosaan. Vuoden 2021 asukasluvut ovat seuraavat: Čekanice 1 355, Čelkovice 680, Hlinice 208, Horky 1 047, Klokoty 1 092, Měšice 1 759, Náchod 340, Smyslov 58, Stoklasná Lhota 180, Tábor 25 625, Větrovy 393, Všechov 37, Zahrádka 49, Záluží 189 ja Zárybničná Lhota 348. Tämän lisäksi kaupunki on jaettu myös kymmeneen maarekisterialueeseen.

### Kaupunginvaltuusto
Vuoden 2022 kunnallisvaalien jälkeen Táborin kaupunginvaltuuston hallituksen ovat muodostaneet Tábor 2020, Společné pro Tábor (ODS ja TOP 09) sekä Tšekin piraattipuolue. Kaupungin pormestarina toimii Tábor 2020:n Štěpán Pavlík. Valtuuston paikkajako on seuraava:

## Väestö

Vuonna 1869 tehdyn väestönlaskennan mukaan Táborissa ja sen lähialueilla asui noin 10&nbsp;000 asukasta, mikä teki siitä jo tuolloin yhden Etelä-Böömin suurimmista kaupungeista. Táborin suurin väestönkasvu tapahtui 1970- ja 1980-luvuilla kun korkea syntyvyys ja positiivinen muuttovirta toivat kaupunkiin uusia asukkaita. 1990-luvulla tapahtuneiden poliittisten ja taloudellisten muutosten seurauksena kaupungin väestönkasvu käytännössä pysähtyi. 2000-luvulla Táborin väkiluku on vähitellen vähentynyt, kun sen asukkaita on muuttanut pois kaupungista. Nykyään Tábor on Etelä-Böömin läänin toiseksi suurin kaupunki.
### Väkiluku

## Kulttuuri ja vapaa-aika

Tábor on alueellisesti merkittävä kulttuurikaupunki. Kaupungissa sijaitsee kaksiauditorioinen Oskar Nedbalin teatteri, joka isännöi kattavasti muualta saapuvien tšekkiläisten teatteriryhmien esityksiä. Museoita kaupungissa toimii yhteensä 13. Táborin kasvitieteellinen puutarha on yksi koko Tšekin vanhimmista. Kaupungin lounaiskulmassa sijaitsevassa eläintarhassa pidetään muun muassa leijonia ja visenttejä.

### Nähtävyydet
Táborin historiallinen keskusta on suojeltu muistomerkkialueena vuodesta 1962. Sen yhteydessä sijaitsee myös suuri osa koko kaupungin suosituimmista nähtävyyksistä. Keskeisin näistä on Žižkan aukio, jonka yhteydessä sijaitsevat muun muassa myöhäisgoottilainen Herran kirkastumisen kirkko Táborin vuorella sekä samaa suuntausta noudattava kaupungin raatihuone, jossa toimii nykyään Hussilaismuseo. Raatihuoneesta alkavat myös Táborin alla kulkevat tunnelit, jotka kaivettiin 1500-luvulla, kun Žižkan aukiota ympäröivien porvarilaistalojen kellarit yhdistettiin toisiinsa. Näistä tunneleista noin 650 metriä on yleisön vierailtavissa. Historiallista keskustaa ympäröivät muurit ovat peräisin hussilaisajoilta 1400-luvun puoliväliltä, ja ne ovat nykyään suojeltu kansallisina kulttuurimuistomerkkeinä. Monet keskustan rakennukset ovat yhä asumiskäytössä, mikä on auttanut alueen eloisuuden säilymistä.

### Urheilu ja liikunta
Komoran urheilualue sijaitsee Sídliště nad Lužnicíssa. Ulkoilualueella sijaitsee muun muassa juoksulle ja pyöräilylle tarkoitettu rata, ulkokuntosali ja palloilukenttä. Täällä on järjestetty cyclocrossin maailmanmestaruuskilpailut vuosina 2001, 2010, 2015 ja 2024. Komoran yhteydessä on myös rentoutumiskeskus, jossa on poreallas ja sauna. Ympäri Táboria on rakennettu yhteensä 54 lasten leikkipuistoa, minkä lisäksi kaupungissa sijaitsee lukuisten eri lajien urheilukenttiä.Lužnice-joen vartta ja sen laaksoja seuraava vaellusreitti kulkee myös Táborin alueiden lävitse. Euroopan retkeilijöiden yhdistys (ERA) on nimennyt sen yhdeksi Euroopan parhaista vaellusreiteistä vuonna 2019.

Tábor valittiin yhdeksi vuoden 2025 eurooppalaisista urheilukaupungeista sen laadukkaan urheiluinfrastruktuurin sekä koko kaupungin terveyttä, sosiaalista integraatiota, koulutusta ja kunnioitusta tukevan toiminnan ansiosta.

Tšekin jääkiekon toiseksi korkeimmalla sarjatasosolla pelaava HC Táborin kotikentän katsomoon mahtuu lähes 5 000 katsojaa. Stadion valmistui vuonna 1971.

Jalkapallojoukkue FC SILON Táborskon miesten edustusjoukkue pelaa maan toiseksi korkeimmalla sarjatasolla. 

## Palvelut
České Budějovicen aluetuomioistuimen sivuhaara toimii Táborissa. Kaupungissa sijaitsee myös käräjäoikeus.

Táborin kouluissa käy kaupungilaisten lisäksi myös lähialueiden koululaisia. Kaupungissa sijaitsee 19 päiväkotia, joista 12 on kaupungin operoimia. Sen kymmenestä peruskoulusta kuusi on kaupungin perustamia. Valmistumisensa jälkeen opiskelijat voivat jatkaa opiskelua kahden kymnaasin lisäksi myös kahdessa ammatillisessa korkeakoulussa ja kolmen yliopiston sivuhaarassa.

Táborin 466 vuodepaikkainen sairaala on samalla alueen keskussairaala. 90 paikkainen Opařanyn lastenpsykiatrinen sairaala on koko Tšekin suurin laitos alallansa. Táborin alueella toimivat myös yksi turvakoti, yksi päivähoitokeskus, yksi vanhainkoti, yksi hoitokoti sekä seitsemän ammatillista sosiaalineuvontakeskusta.

## Liikenne

Tábor sijaitsee pohjois-eteläsuunnassa kulkevan Prahan, České Budějovicen ja Itävallan Linzin yhdistävän D3-valtatien, sekä Plzeňin ja Pelhřimovin yhdistävän itä-länsi suunnassa kulkevan I/19 tien varrella. Táborin rautatieasemalta ovat hyvät kulkuyhteydet ympäri Tšekkiä ja Itävaltaa.

## Ystävyyskaupungit

*  Dole, Ranska
*  Konstanz, Saksa
*  Nové Zámky, Slovakia
*  Orinda, Yhdysvallat
*  Škofja Loka, Slovenia
*  Wels, Itävalta

## Lähteet

* 
* 
### Viitteet

## Aiheesta muualla

* Táborin alueen matkailuverkkosivut